Eižens Finks

Eižens Finks (1885—1958) bija fotogrāfs un gaišreģis Latvijā, reizēm dēvēts par latviešu Nostradamu.Jauns.lv. Viņš bija Latvijas Nostradamus. Izcilā gaišreģa Eižena Finka pareģojumi Viņam piedēvēja spēju pareģot nākotni, kas reizēm precīzi piepildījās.Anita Siliņa „Eižens Finks - leģenda”. — Jumava, Rīga, 2006.  60 lpp.

 Dzīvesgājums 
Eižens Finks dzimis 1885. gada 25. jūnijā čigānu amatnieka Johana Finka un viņa sievas vidzemnieces Līzes Braunas ģimenē. Kā dzimšanas vieta viņa dokumentos bija norādīts vilciens Viļņa - Žitomira, savukārt Latvijas Republikas pasē 1922. gadā ierakstīts, ka Eižens Finks Jāņa dēls ir Limbažos dzimis latvietis. Pēc vecāku nāves viņu uzaudzināja kāda Valmieras apriņķī dzīvojoša latviešu ģimene. Viņa patēvam paticis iedzert un pamāte viņam nav pievērsusi īpaši daudz uzmanības. Astoņu gadu vecumā viņš sāka apmeklēt skolu, 13 gadu vecumā piepildījies viņa pirmais pareģojums par kāda jauna cilvēka noslīkšanu Gaujā pie Valmieras. Bez dzimtās čigānu un latviešu valodas apguvis arī vācu, krievu un poļu valodu.

Jaunībā Finks bija ceļojoša cirka mākslinieks, taču pēc neveiksmīga kritiena arēnā bija spiests to pārtraukt. Strādāja par mācekli pie Valmieras fotogrāfa Jāņa Sarkangalva un apguva tolaik jauno fotografēšanas prasmi. 1909. gadā viņš apmetās uz pastāvīgu dzīvi Rīgā un atvēra savu fotodarbnīcu Kalnciema ielā Āgenskalnā, vēlāk koka namā Maskavas ielā 173 Maskavas forštatē, kur nodarbojās arī ar zīlēšanu. 1911. gadā tika izdota viņa grāmata "Sapņu tulks" ar apmēram 6000 sapņu skaidrojumiem.„Eižena Finka sapņu tulks”. — Antēra, Rīga 2002.  (I.Vanagas tulkojums no vecās drukas)Finka sapņu tulks.  Sastādīts pēc vecu ēgiptiešu, vāravu un citām mācībām un visjaunākiem pētījumiem gaišreģa Finka redakcijā 1912. gadā Finks apprecējās ar Annu Dreimani un viņu ģimenē piedzima divi bērni Rita un Klaudijs.

Pirmā pasaules kara laikā Finks pārcēlās uz Petrogradu, tad uz Harkivu, kur turpināja nodarboties ar fotografēšanu un pareģošanu. 1918. gadā viņš it kā esot strādājis Azerbaidžānas Demokrātiskās Republikas valsts kancelejā.

1922. gadā viņš atgriezās Rīgā, 1928. gadā atvēra fotodarbnīcu Kaļķu ielā 12 un savā salonā pieņēma daudzus turīgus Rīgas pilsoņus, kas vēlējas uzzināt savu nākotni. Viņa slava pieauga pēc Zigfrīda Annas Meierovica un Jāņa Čakstes nāves apstākļu pareģošanas. Rīgas krievu avīze «Сегодня» regulāri publicēja Finka paredzējumus, bet "Jaunākās Ziņas" par viņu rakstīja kā par lētticīgu ļautiņu krāpēju un šarlatānu. Nesaskaņas ģimenē noveda pie Finka laulības šķiršanas 1932. gadā un viņš pārvācās dzīvot uz Raiņa bulvāri 3.

Finka fotosalonu apmeklējuši arī dažādu vēstniecību darbinieki. Pēc Latvijas okupācijas 1940. gadā viņš pareģoja, ka nākamgad, kad ziedēs liepas, Rīgā soļos jau cita armija. Tika safabricēta lieta, viņu apcietināja kā vācu militārā izlūkdienesta rezidentu un tiesāja. Tiesā viņam inkriminēja pretpadomju aģitāciju un spiegošanu, jo

 "Fotostudijas īpašnieks Jevgēņijs Finks tās aizsegā nodarbojās ar hiromantiju un, būdams naidīgi noskaņots pret PSRS, zīlēt atnākušajām personām cildināja Hitleru un hitlerismu, veica provakatorisku darbību, mudinot izbraukt uz Vāciju, savā sakāvnieciskajā aģitācijā apgalvoja, ka neizbēgamajā karā starp Vāciju un PSRS, Vācija uzvarēs neilgā laikā"

un piesprieda nāvessodu nošaujot, vēlāk to aizstāja ar 8 gadiem brīvības atņemšanas. 1941. gada 14. jūnijā viņu deportēja uz KPFSR. Arī GULAG soda nometnē viņš esot turpinājis nodarboties ar zīlēšanu un tādēļ izdzīvojis. 1951. vai 1953. gadā atgriezās Latvijā pie bijušās sievas Annas.

Pazīstamākais E. Finka pareģojums bija par lielām pārmaiņām gadā, kas lasāms vienādi no abām pusēm. Tas ir 1991. gads, kad Latvija atguva neatkarību.

Dažādos dzīvokļos Finku slepus apmeklēja liels daudzums cilvēku. Viņš miris no smadzeņu triekas 1958. gada 6. februārī Maskavas forštatē un apglabāts Pokrova kapos.

 Piemiņa 
 2001. gadā Latvijas Nacionālajā teātrī pirmizrādi piedzīvoja rokopera "Sfinksa" (Māras Zālītes librets, Jāņa Lūsēna mūzika, režisors inscenētājs Edmunds Freibergs, režisors Regnārs Vaivars) pēc Eižena Finka biogrāfijas motīviem. 
 2011. gadā Maskavas ielā 179 Rīgā iekārtota „Finka māja”.„Finka māja, kas atnāca pati”  — NRA 11.02.2011.
 2021. gada daudzsēriju mākslas filmā Emīlija. Latvijas preses karaliene E.Finka lomā aktieris Artūrs Skrastiņš.

 Atsauces 

 Literatūra 
 Aleksandrs Vardins „Rīgas gaišreģis Eižens Finks”. — Preses nams, Rīga 1994.  (raksti par viņu, dokumenti, materiāli)
 Anita Siliņa „Eižens Finks - leģenda”. — Jumava, Rīga,2006. 
 Boriss Ravdins, Silvija Apine, Jānis Zālītis „Rīgas gaišreģis Eižens Finks”. — Jumava, Rīga 2002.  (Jauns papildināts izdevums)

 Ārējās saites 
 Vija Beinerte „Kas bija Eižens Finks?”  — Mājas viesis 2006. gada 13. janvāris
 Eižens Finks spoki
Eižens Finks, Mišels de Nostardamus...
 Zane Zālīte „Cik neparastas smadzenes!”
 Eižens Finks  NEKROPOLE

 Skatīt arī 
 Zilākalna Marta

Kategorija:1885. gadā dzimušie
Kategorija:1958. gadā mirušie
Kategorija:Latvijas čigāni
Kategorija:Latviešu fotogrāfi
Kategorija:Mistiķi
Kategorija:Latviešu dēkaiņi
Kategorija:Pokrova kapos apbedītie
Kategorija:Padomju represijās cietušie